BBL คาดสินเชื่อปีนี้ยังโตราว 3% แม้แนวโน้ม Q4/59 เศรษฐกิจชะลอ
BBL คาดสินเชื่อปีนี้ยังโตราว 3% แม้แนวโน้ม Q4/59 เศรษฐกิจชะลอจากปัจจัยในประเทศ-NPL ยังเพิ่ม
19 ต.ค. 2559

นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า ธนาคารยังมั่นใจว่าสินเชื่อรวมในปีนี้จะยังสามารถขยายตัวได้ 3% แม้ว่าแนวโน้มเศรษฐกิจไทยในช่วงไตรมาส 4/59 คาดว่าจะยังคงชะลอตัว จากปัจจัยภายในประเทศที่กระทบต่อความเชื่อมั่นของผู้บริโภค ทำให้ลดการจับจ่ายใช้สอย เนื่องจากอารมณ์และความรู้สึกยังไม่กลับมาสู่ภาวะปกติ
ทั้งนี้ มองว่าในช่วงเดือน ต.ค.นี้เศรษฐกิจไทยคงชะลอตัวลงอย่างมาก เพราะเป็นช่วงแรกที่เกิดผลกระทบ และแนวโน้มตัวเลขเศรษฐกิจไทยในไตรมาสนี้มีโอกาสขยายตัวต่ำกว่าไตรมาส 3/59 ส่วนหนี้ที่ไม่ก่อให้เกิดรายได้ (NPL) ของธนาคารก็คาดว่าจะยังเพิ่มขึ้นอย่างต่อเนื่องจากสิ้นไตรมาส 2/59 ที่ NPL อยู่ในระดับที่ 3.1% รับผลกระทบเศรษฐกิจชะลอตัว  ซึ่งกดดันให้ธนาคารต้องตั้งสำรองเพิ่มขึ้นตามไปด้วย
โดยธุรกิจเอสเอ็มอีน่าจะได้รับผลกระทบอย่างมากจากการชะลอการจับจ่ายใช้สอย เพราะมีสายป่านที่ไม่ยาวมากนักเมื่อเทียบกับธุรกิจขนาดใหญ่ นอกจากนี้ ธุรกิจที่เกี่ยวข้องกับการท่องเที่ยว ความบันเทิง และการจัดงานรื่นเริงต่างๆ โดยเฉพาะธุรกิจโรงแรมในระยะสั้นนั้นมีแนวโน้มที่นักท่องเที่ยวจะยกเลิกการจองห้องพัก เพื่อรอให้สถานการณ์ต่าง ๆ กลับเข้าสู่ภาวะปกติ และช่วงนี้ยังอยู่ในช่วงของการไว้ทุกข์
“ตอนนี้คนไม่มีอารมณ์จับจ่ายใช้สอย โดยเฉพาะในเดือนตุลาจะหนักที่สุดหลังเริ่มเห็นตัวเลขยกเลิกการจองโดยเฉพาะการท่องเที่ยวของ ผู้ประกอบการขนาดเล็กและขนาดกลางที่สายป่านสั้น ในขณะที่ธุรกิจขนาดใหญ่ยังคงเดินหน้าต่อไป แต่เชื่อว่าจะเป็นในระยะสั้นหลังจากผ่านพ้นปีนี้ไปการใช้จ่ายจะกลับมาเหมือนเดิม”นายสุวรรณ กล่าว